আমেরিকার অবনতির দিন শেষ, শপথ নিয়ে বললেন ট্রাম্প

ওয়েব ডেস্ক: আমেরিকার (USA) ৪৭তম প্রেসিডেন্ট হিসেবে শপথ নিলেন ডোনাল্ড ট্রাম্প (Donald Trump)। শপথগ্রহণ করেই বললেন, দেশের অবনতির দিন শেষ। একই সঙ্গে ভাইস-প্রেসিডেন্ট হিসেবে শপথ নিয়েছেন জেডি ভান্স। শপথগ্রহণ অনুষ্ঠানে হাজির ছিলেন দুনিয়ার নামী শিল্পপতি, ক্যাবিনেট মনোনয়নপ্রাপ্ত এবং প্রাক্তন প্রেসিডেন্টরা।

ইউএস ক্যাপিটলের অভ্যন্তরে রোটুন্ডায় শপথ নিতে প্রাক্তন প্রেসিডেন্ট আব্রাহাম লিঙ্কনের বাইবেল ব্যবহার করলেন ট্রাম্প। এই ক্যাপিটলেই চার বছর আগে ট্রাম্প সমর্থকরা হাঙ্গামা বাঁধিয়েছিল। আমেরিকার ইতিহাসে একবার হেরে গিয়ে ফের প্রেসিডেন্ট পদে বসার ঘটনা খুবই, এর আগে একবারই হয়েছিল।

আরও পড়ুন: ‘বন্ধু’ ট্রাম্পকে মোদির চিঠি! বার্তাবাহক বিদেশমন্ত্রী

শপথ নিয়ে ট্রাম্প জানালেন, আমেরিকার সোনালি সময় আসতে চলেছে। দেশ আরও মহান, আরও শক্তিশালী এবং অনেক বেশি ব্যতিক্রমী হয়ে উঠবে বলে প্রতিশ্রুতি দিলেন তিনি। ট্রাম্প বলেন, “অনেক বছর ধরে মৌলবাদ এবং দুর্নীতি দেশের মানুষের শক্তি ও সম্পদ লুটে নিয়েছে।”

প্রসঙ্গত, প্রেসিডেন্ট পদে বসার আগে ট্রাম্প প্রতিশ্রুতি দেন, তৃতীয় বিশ্বযুদ্ধ হতে দেবেন না। আমেরিকার সীমান্তে ‘আক্রমণ’ রোখারও শপথ নেন তিনি। আজ সোমবার দ্বিতীয় দফায় মার্কিন মুলুকের মসনদে বসলেন ট্রাম্প। সে দেশের ৪৭তম প্রেসিডেন্ট হলেন তিনি। তার আগের দিন ওয়াশিংটন ডিসি-তে (Washington DC) এক জনসভায় প্রতিশ্রুতি পূরণের প্রতিশ্রুতি দিয়েছিলেন।