ধেয়ে আসছে প্রবল ঝড়, সঙ্গে ভারী বৃষ্টি, ভিজবে কোন কোন জেলা?

ওয়েব ডেস্ক: উত্তরবঙ্গে চলছে লাগাতার বৃষ্টি (Rain)। সময়ের আগেই মৌসুমি বায়ুর প্রবেশে ভাসছে উত্তরের একাধিক জেলা। কয়েকদিন আগে থেকেই বদলেছে শিলিগুড়ি, জলপাইগুড়ি, কোচবিহার সহ একাধিক জেলার আবহাওয়া। হাওয়া অফিসের পূর্বাভাস বলছে, চলতি সপ্তাহেও সেখানে চলবে বৃষ্টি। ইতিমধ্যে বেশ কিছু জেলায় জারি করা হয়েছে ভারী বর্ষণের সতর্কতাও।

উত্তরের ভারী বৃষ্টি হলেও দক্ষিণবঙ্গে সেভাবে বর্ষণ হয়নি। গত কয়েকদিন বিকেল কিংবা রাতের দিকে বিক্ষিপ্ত বৃষ্টিতে ভিজেছে কলকাতা সহ বেশ কিছু জেলা। আজও বেশ কয়েকটি জেলায় রয়েছে ঝড়বৃষ্টির পূর্বাভাস (Rain Forecast)। আলিপুর হাওয়া অফিস থেকে প্রাপ্ত তথ্যানুযায়ী বুধবার বিকেল এবং সন্ধ্যের দিকে হালকা ঝড়বৃষ্টি হবে কলকাতা সহ আশেপাশের কিছু জেলায়। অর্থাৎ, সূর্যাস্তের পর জৈষ্ঠের গরম থেকে কিছুটা রেহাই পেতে পারেন শহরবাসী।

আরও পড়ুন: কালীগঞ্জ বিধানসভা উপনির্বাচন নির্বিঘ্নে সম্পন্ন করতে এল কেন্দ্রীয় বাহিনী

তবে দক্ষিণবঙ্গের নয় জেলায় ঝড়বৃষ্টির (Thunderstorm) পরিমাণ বেশি থাকবে বলে জানানো হয়েছে হাওয়া অফিসের তরফে। বৃহস্পতির বিকেলে দুর্যোগ হতে পারে কলকাতা, হাওড়া, হুগলি, নদিয়া, মুর্শিদাবাদ, উত্তর ও দক্ষিণ ২৪ পরগনা এবং পূর্ব ও পশ্চিম মেদিনীপুর জেলায়। বৃষ্টির সঙ্গে ঘন্টায় ৪০ থেকে ৫০ কিলোমিটার বেগে ঝোড়ো হাওয়া বইবে বলেও জানিয়েছে হাওয়া অফিস। তবে আজ দক্ষিণের বাকি জেলাতেঅ হালকা বৃষ্টি হতে পারে।

অন্যদিকে, আজ উত্তরবঙ্গের দার্জিলিং, কালিম্পং, আলিপুরদুয়ার, কোচবিহার, জলপাইগুড়ি এবং উত্তর দিনাজপুর জেলায় বৃষ্টির সতর্কতা রয়েছে। সেই সঙ্গে দমকা ঝোড়ো বাতাস বইতে পারে এইসব জেলায়। বৃষ্টির কারণে উত্তরের জেলাগুলির তাপমাত্রা কিছুটা কম থাকবে বলে পূর্বাভাসে জানিয়েছে হাওয়া অফিস।